
הצעת חוק מיסוי מקרקעין (שבח, מכירה ורכישה) (תיקון מס' 58 – הוראת שעה),

התשס"ז-2006

היו"ר סטס מיסז'ניקוב:


אני פותח את ישיבת ועדת הכספים בהצעת חוק מיסוי מקרקעין (שבח, מכירה ורכישה) (תיקון מס' 58 – הוראת שעה), התשס"ז-2006.

מירב תורג'מן:
חוק מיסוי מקרקעין (שבח, מכירה ורכישה) (מס' 58 – הוראת שעה), התשס"ז-2007

1.
הוספת פרק חמישי 5

בחוק מיסוי מקרקעין (שבח, מכירה ורכישה), התשכ"ג-1963, אחרי סעיף 49לא יבוא:

פרק חמישי 5: העברת מפעל לאזור מוטב – הוראת שעה

49לב.
בפרק זה –


"אזור מוטב" – אזור שלגביו פורסם צו בדבר אזור מוטב לפי סעיף 49לג.

"הפעלה מהותית", במפעל באזור מוטב – העסקת עובדים במפעל באזור מוטב שמספרם לא פחת מ-70 אחוזים ממספר העובדים שהועסקו במפעל הנמכר בתקופה של שלוש שנים רצופות סמוך לפני מכירתו, לפי חישוב ממוצע שנתי, והכל לפי אישור מאת רואה חשבון, בטופס שקבע המנהל.

"מפעל" – מפעל תעשייתי כהגדרתו בסעיף 51 לחוק עידוד השקעות הון, וכן מרכז לסיוע לוגיסטי או מוקד מענה טלפוני.



"מפעל באזור מוטב", "מפעל נמכר" – כמשמעותם בסעיף 49לד.

"עובד" – עובד המועסק במשרה מלאה במהלך שנה שלמה, ולעניין זה יימנה עובד המועסק במשרה חלקית או עובד המועסק בחלק מהשנה, באופן יחסי בהתאם לחלקיות המשרה או למשך עבודתו באותה שנה, לפי העניין.

"קרוב" – כהגדרתו בסעיף 19(4) והמונח "שליטה" בהגדרה האמורה יפורש לפי אותו סעיף.



"רשות מקומית מוטבת" – רשות מקומית שנמצאת באזור מוטב.

"תחומי אזור פיתוח א'" – כמשמעותם לפי סעיף 40ד לחוק לעידוד השקעות הון.


49לג.
צו בדבר אזור מוטב.

שר האוצר, בהתייעצות עם שר התעשייה, המסחר והתעסוקה ובאישור ועדת הכספים של הכנסת, יכריז, בצו, עד יום............ כי אזור בתחומי אזור פיתוח א', המצוי צפונית לקו רוחב 210 או דרומית לקו רוחב 110, לפי שייקבע, הוא אזור מוטב לעניין פרק זה, שיש לעודד את התעסוקה בו בשל רמה חברתית-כלכלית נמוכה או בשל שיעור אבטלה שנתי גבוה (בפרק זה – צו בדבר אזור מוטב).


משרד האוצר ביקש לקבוע את היום כ-31 בדצמבר 2008. זה בהתאמה לאותו תאריך שהצעת החוק הזו נדונה לראשונה. הם נתנו שנה לקבוע את הצו.

אלי אפללו:

לא. שנה מהפעלת החוק.

ראובן ריבלין:

שנה מיום אישור החוק בכנסת. אני לא רוצה שום דבר שיהיה אלא במקרים מיוחדים. אנחנו צריכים שהחוקים שלנו יתקיימו, אלא אם כן הנסיבות מחייבות זאת.

היו"ר סטס מיסז'ניקוב:


זה בדיוק התאריך. 31 בדצמבר 2008 זה בדיוק התאריך.

מירב תורג'מן:

אני רוצה להבהיר נקודה. זה לקבוע את הצו עד סוף 2008.

אלי אפללו:

למה צריך שנה כדי לומר מה האזור? למה לא חודש? אנחנו רוצים לקבוע שזה יהיה חודש. למה צריך לחכות שנה?

מירב תורג'מן:

ההצעה המקורית שפורסמה לקריאה ראשונה פורסמה בנובמבר. עד דצמבר 2008 השר יוכל להוציא צו אבל מיום פרסום הצו נשארת עוד שנה על מנת לרכוש את הקרקע. זאת אומרת שלכאורה זה יכול לחול עד סוף 2009.

אלי אפללו:

זה בדיוק הפוך. אם אתם לא קובעים מוקדם, אף אחד לא יכול לרכוש את הקרקע. למה צריך שנה לקבוע את החוק? 

ראובן ריבלין:

אתה לא צריך להתעקש על זה. אני יוצר מראית עין בה אנחנו רוצים לתת את הזמן.

היו"ר סטס מיסז'ניקוב:


ההצעה של בועז היא חודשיים.

אלי אפללו:

גם זה יותר מדיי, אבל בסדר.

בועז סופר:

כדי למנוע חשש.

ראובן ריבלין:

נכון. רק מי שמוכן כבר.

בועז סופר:

יתרה מזאת, נאמר חודשיים וניתן אפילו יותר משנה. מצדי אפילו עד סוף 2009.

ראובן ריבלין:

בסדר גמור. 

מירב תורג'מן:

פרסום הצו יהיה עד חודשיים והרכישה תהיה עד סוף 2009. זאת אומרת, מקנים עכשיו יותר זמן לרכישה.

בועז סופר:

חודשיים מיום פרסום החוק.

יעקב ליצמן:

מה תוקף החוק?

בועז סופר:

עד סוף 2009.

ראובן ריבלין:

נרצה ב-2009 להאריך – נאריך.

קריאה:

השר יקבע תוך חודשיים את האזורים?

בועז סופר:

כן, אבל כדי למנוע את החשש שעלה כאן בדיון הקודם, ניתן את פרק הזמן הזה.

קריאה:

דיברנו על שדרות ועל עוטף עזה.

אלי אפללו:

זה כל מה שקשור בחוק עידוד השקעות הון.

מירב תורג'מן:

אנחנו ננסח את זה באופן ששדרות ועוטף עזה ייכנסו.

עתניאל שנלר:

באופן קבוע יש הגדרה של משרד הביטחון לגבי אזור מיוחד. אזור מיוחד מוגדר בחוק.

בועז סופר:

אזור מיוחד לפי הגדרת משרד הביטחון, פתאום גם תל-אביב, פתאום שדרות. תאמין לי שהגענו במקרים מסוימים ששדרות היא לא אזור מיוחד.

אלי אפללו:

שדרות ועוטף עזה.

היו"ר סטס מיסז'ניקוב:


הגענו למצב ששדרות היא לא אזור מיוחד אלא אזור רגיל לחלוטין. 

מירב תורג'מן:

49לד.
פטור ממס בהעברת מפעל לאזור מוטב.

מכירה של זכות במקרקעין, במקרקעין  שהם מפעל אשר אינו מצוי באזור מוטב (בפרק זה – מפעל נמכר) פטורה ממס עד לסכום הפטור כאמור בסעיף 49לה, ובלבד שהתקיימו כל אלה:

(1)
המוכר רכש, עד לתום שנת המס 2009  זכות במקרקעין, במקרקעין שהם מפעל אשר מצוי באזור מוטב או שהם קרקע לבניית מפעל כאמור (בפרק זה – מפעל באזור מוטב) לחילוף הזכות במקרקעין,  במקרקעין שהם מפעל נמכר.

מיכל דויטש-הנר:

המוכר רכש מיום פרסום הצו ועד.

ראובן ריבלין:

כי מי שרכש לפני כן, לא יקבל רטרואקטיבית את הזכויות.

עתניאל שנלר:

יש הגדרה של המילה רכישה?

ראובן ריבלין:

זה גם כולל אופציה. 

בועז סופר:

לא צריך את החוק הזה כדי להגדיר רכישה.

מירב תורג'מן:

זה ממילא תיקון בחוק מיסוי מקרקעין, כך שכל ההגדרות שבחוק, חלות.

(2)
המכירה הייתה  בתקופה שתחילתה ביום פרסום הצו בדבר אזור מוטב וסיומה בתום ארבע שנים מיום רכישת הזכות במקרקעין, במקרקעין שהם מפעל באזור מוטב.

(3)
המפעל הנמכר שימש בייצור הכנסה לפי סעיף 2(1) לפקודה, במשך תקופה של חמש שנים רצופות, לפחות, סמוך לפני מכירתו.

(4)
רכישת הזכות במקרקעין, במקרקעין שהם מפעל באזור מוטב אשר אינה מקרוב ומכירת הזכות במקרקעין, במקרקעין שהם מפעל נמכר אינה לקרוב.

(5)
לא התקיימו לגבי המכירה הוראות סעיף 70 והיא אינה במסגרת שינוי מבנה כהגדרתו בסעיף 103 לפקודה.

(6)
לא יאוחר מתום ארבע שנים מיום רכישת הזכות במקרקעין, במקרקעין שהם מפעל באזור מוטב, התקיימה במפעל האמור הפעלה מהותית והיא המשיכה להתקיים בו במשך תקופה של 10 שנים רצופות, לפחות (בסעיף זה – תקופת ההפעלה המהותית).

(7)
במהלך כל תקופת ההפעלה המהותית לא פחת שטחו של המפעל באזור מוטב מ-75 אחוזים משטחו של המפעל הנמכר.

(8)
בשלוש השנים האחרונות של תקופת ההפעלה המהותית הועסקו במפעל באזור מוטב 60 עובדים לפחות, לפי חישוב ממוצע שנתי, שמתוכם 80 אחוזים לפחות, בכל שנה, הם תושבי רשות מקומית מוטבת, והכל לפי אישור מאת רואה חשבון בטופס שקבע המנהל.

(9)
הזכות במקרקעין, במקרקעין שם מפעל באזור מוטב לא נמכרה במהלך כל תקופת ההפעלה המהותית.

(10)
בהצהרה שהגיש המוכר, בהתאם להוראות סעיף 73(א), הוא הודיע על בחירתו בהחלת הוראות פרק זה.


49לה.
הסכום הפטור ממס לפי סעיף 49ד הוא הסכום הנמוך מבין אלה:

(1)
הסכום המתקבל מצירוף של שווי הרכישה של הזכות במקרקעין, במקרקעין שהם מפעל באזור מוטב ושל כל ההוצאות כמפורט להלן שהוצאו עד למועד שבו הייתה במפעל האמור הפעלה מהותית:




(א)
הוצאות לבניית מבנה שישמש למפעל באזור מוטב.

(ב)
הוצאות הקשורות במישרין לחילוף הזכות במקרקעין, במקרקעין שהם מפעל נמכר בזכות במקרקעין, במקרקעין שהם מפעל באזור מוטב.




(ג)
הוצאות להכשרת כוח אדם שיועסק במפעל באזור מוטב.

(2)
הסכום המתקבל ממכפלה של 337,500 שקלים חדשים, במספר העובדים שהם תושבי רשות מקומית מוטבת אשר הועסקו במפעל באזור מוט בשלוש השנים האחרונות של תקופת ההפעלה המהותית, לפי חישוב ממוצע שנתי, והכל לפי אישור מאת רואה חשבון בטופס שקבע המנהל.


49לו.
ייחוס ניכויים.

יראו את יתרת סכום שווי המכירה של הזכות במקרקעין, במקרקעין שהם מפעל נמכר לאחר הפחתת הסכום הפטור ממס לפי סעיף 49לה, כדמי מכר של זכות אחרת במקרקעין אשר שווי רכישתה הוא חלק יחסי משווי הרכישה של הזכות כולה במקרקעין שהם מפעל מכר, כיחס בין חלק שווי המכירה המתייחס לזכות האחרת כאמור לבין מלוא שווי המכירה של הזכות במקרקעין, במקרקעין שהם מפעל נמכר, ובהתאם לכך ייוחסו גם הניכויים והתוספות.

49לז
החזר מס ודחיית מס.

(א)
מוכר זכות במקרקעין, במקרקעין שהם מפעל נמכר, שהוראות פרק זה חלות עליו, חייב בתשלום מס כל עוד לא התקיימו כל התנאים המזכים בפטור ממס לפי פרק זה (בפרק זה – התנאים המזכים בפטור).

(ב)
התקיימו כל התנאים המזכים בפטור, זכאי המוכר להחזר המס ששילם ויחולו לעניין זה הוראות סעיף 103א.

(ג)
המנהל רשאי לקבוע כללים לעניין החזר המס ששולם כאמור בסעיף קטן (א), וכן לדחות את תשלום המס, כולו או חלקו, אם המוכר המציא ערובה, בדרך ובתנאים שקבע המנהל, להבטחת התשלום האמור.

(ד)
התקיימו כל התנאים המזכים בפטור לאחר מועד המכירה ולאחר שחלפו ארבע שנים מיום שנעשתה השומה, תתוקן השומה, על אף האמור בסעיף 85.

חזקיה ישראל:

אם אפשר לקבל הבהרה לגבי (ג).

בועז סופר:

חבר הכנסת אפללו פנה ואמר שעלול להיות מצב שבו פקיד השומה או מי מטעמו מתחיל לבקש ערבויות ובעצם מוציא את העוקץ מכל החוק כולו. על סמך עניין טכני לכאורה של ערבות, בעצם מעקר לחלוטין את מהות החוק. לכן אנחנו הבטחנו לחבר הכנסת אפללו שאנחנו נבחן את הנושא ואנחנו נצהיר לפרוטוקול מה זאת ערבות שקבע המנהל, כי המנהל יכול לקבוע כל ערבות, הוא יכול גם לקבוע 10 מיליארד דולר. הוא לא יכול לקבוע 10 מיליארד דולר אבל הוא יכול לקבוע משהו סביר. חבר הכנסת אפללו אומר שעלול להיות מצב בו אתה משאיר פתח למנהל לקבוע משהו שבאופן תיאורטי כל אחד יכול להסתמך על סמך עניין מינהלי.


לכן אני רוצה להבהיר ולומר לפרוטוקול. זה לא חלק מהחוק, אבל זה חלק מההתחייבות שלנו. אני מקריא מה זה מבחינתנו אותה ערבות.

העברת מפעל לאזור מוטב. על פי הוראות סעיף 49לז(ג) למנהל סמכות לדחות את תשלום המס כולו או חלקו אם המוכר המציא ערובה בדרך ובתנאים שקבע המנהל. מאחר שמדובר בתקופת הקפאה ארוכה, לפחות ל-10 שנים, אנו נבקש כי ערובה שעבוד ראשון על המקרקעין באזור המוטב ושבו יוקם המפעל. במקום שאין אפשרות לשעבד את הנכס, נשקול ערובות אחרות כאשר הערבות הבנקאית תהיה אופציה אחרונה וזאת בתנאי שהערובות המוצעות, ניתן יהיה לממשן במידת הצורך.

אני רוצה להבהיר, כפי שהבטחתי גם לחבר הכנסת אפללו שכאשר אנחנו כותבים כאן ערבות בנקאית תהיה האפשרות האחרונה, זה לטובה ולא לרעה. אם יהיה כתוב ערבויות בכלל, יבוא פקיד השומה לכאורה ויכול לקבוע שערבות בנקאית היא הערבות הראשונה שהוא מבקש. לכן אנחנו מבהירים.

ראובן ריבלין:

האפשרות האחרונה, אם לא יימצאו כל הערבויות האחרונות, יוכל פקיד השומה לבקש ערבות בנקאית.

מירב תורג'מן:
49לח
שלילת פטור נוסף

התקיימו לגבי מכירת זכות במקרקעין, במקרקעין שהם מפעל נמכר התנאים המזכים בפטור, לא יחולו הוראות פרק חמישי 3 ולא יראו את רכישת הזכות במקרקעין, במקרקעין שהם מפעל באזור מוטב כרכישת זכות חלופית לפי הוראות הפרק האמור.

49לט.
הסמכה

שר האוצר, באישור ועדת הכספים של הכנסת, רשאי לקבוע הוראות לביצוע פרק זה, ובין השאר הוראות בעניינים אלה:



(1)
החלת הוראות פרק זה, בתנאים שיקבע, באחד מאלה:

(א)
במקרה שבו מכירת הזכות במקרקעין, במקרקעין שהם מפעל נמכר הייתה לקרוב, וזאת על אף הוראות פסקה (4) של סעיף 49לד.

(ב)
במקרה שבו ההפעלה המהותית במפעל באזור מוטב לא התקיימה במשך עשר שנים רצופות, לפחות, כאמור בפסקה (6) של סעיף 49לד ובלבד שהיא התקיימה במשך חמש שנים רצופות, לפחות, והופסקה לאחר התקופה האמורה בשל משבר כלכלי בענף שאליו משתייך המפעל באזור מוטב או בשל מצב ביטחוני מיוחד במקום הפעלתו. קבע שר האוצר כאמור, יחושב הסכום הפטור ממס לפי סעיף 49לה באופן יחסי בהתאם לתקופת ההפעלה המהותית.

(2)
תנאים מיוחדים שצריכים להתקיים לגבי עובדים שהם תושבי רשות מקומית מוטבת כאמור בפסקה (8) של סעיף 49לד, לרבות תנאים בדבר גילם או מצבם המשפחתי או דרישה להיותם עולים חדשים. קביעה כאמור תיעשה לאחר התייעצות עם שר הרווחה ועם שר התעשייה המסחר והתעסוקה ובשים לב למידת השתלבותם של עובדים שמתקיימים לגביהם תנאים כאמור בשוק העבודה באזור המוטב.

חזקיה ישראל:

ביקשתי לשקול אם הוועדה מוכנה להכניס את הנושא של נכים ומוגבלים.

בועז סופר:

אנחנו לא יכולים לחייב. זה לא סביר לחייב בחוק הזה. גם כך בעצם אמרנו שאנחנו לא נכנסים לתוך הקרביים ועדיין אנחנו קובעים מסגרת. אנחנו אומרים לו ש-70 אחוזים לכל הפחות מהיקף התעסוקה במפעל הקודם, 80 אחוזים יהיו מהרשות המוטבת. אנחנו קובעים לו מסגרת די נוקשה. עכשיו להכניס גם מוגבלים ונכים? אני לא חושב שעל כל חוק אפשר להעמיס את כל תחלואי המדינה.

מירב תורג'מן:

לא רק זה אלא בלי שום קשר יש סמכות רחבה של השר. 

2.
תיקון סעיף 72י.


בסעיף 72י לחוק העיקרי, אחרי "פרק חמישי 1", יבוא "פרק חמישי 5".

היו"ר סטס מיסז'ניקוב:


יש הסתייגויות?

טמיר כהן:


שלי יחימוביץ אמרה שיש לה הסתייגות.

היו"ר סטס מיסז'ניקוב:


היא לא הביאה אותה.

בועז סופר:

אני רוצה לומר שני דברים. אנחנו כאן עושים התייעצות ואנחנו חוששים שתחולת החוק תהיה בסופו של דבר מצומצמת למדיי בגלל הסיפור של ההגדרה של רשות מוטבת. אין לנו פתרון. אנחנו מבקשים אדוני רבע שעה להתייעצות עם משרד התעשייה כדי לנסות ולגבש משהו.

מיכל דויטש-הנר:

הגדרנו את האזור המוטב. האזור המוטב הוא אזור שנלקח לפי חוק עידוד השקעות הון. חוק עידוד השקעות הון קובע למעשה אזורי תעשייה וקובע רשויות מקומיות, כלומר, מקומות בהם אנשים גרים לפי מצב סוציו אקונומי ושיעורי אבטלה. העניין הוא שהעובדים יכולים לבוא מהרשויות המקומיות.

אלי אפללו:

יכול להיות משתיים ויכול להיות משלוש. 

מיכל דויטש-הנר:

אנחנו חוששים שיש מעט מדיי רשויות מקומיות בהן אנשים גרים ונמצאים בתחום.

חזקיה ישראל:

אפשר יהיה להביא מאזור שכן.

בועז סופר:

אנחנו לא רוצים לגרום נזק.

מיכל דויטש-הנר:

אם אומרים רדיוס, זה אומר שיגיעו עובדים מכפר ורדים ולא את זה רצית לעודד. כפר ורדים לא נמצא באזור פיתוח א'.  

אלי אפללו:

מה אתם מציעים?

בועז סופר:

אנחנו מנסים לחשוב תוך כדי.

מיכל דויטש-הנר:

הובא לידיעתנו שיש מסלול תעסוקה במשרד התעשייה.

אלי אפללו:

לא, זה משהו אחר לגמרי. אל תכניסו את מסלול התעסוקה. מסלול תעסוקה יכול להיות גם במרכז תל-אביב.

בועז סופר:

זה אקומולטיבי. זה גם אזור, זה גם קו רוחב וגם מסלול תעסוקה. זה לא יכול להיות בתל-אביב.

קריאה:

מה שאומר בועז, זה לטובת החוק.

בועז סופר:

כדי למנוע שזה יהיה מרכז תל-אביב.

ראובן ריבלין:

זה מאפשר הפעלת החוק בצורה יותר מושכלת.

אלי אפללו:

שני מסלולים שהם טובים אבל אחד סותר את השני.

ראובן ריבלין:

הם לא סותרים אלא הם יכולים לסתור.

אלי אפללו:

נכון, הם יכולים לסתור.

מיכל דויטש-הנר:

אנחנו מחפשים את הדרך שמספר הרשויות המקומיות יהיה גדול יותר ולא קטן יותר.

אלי אפללו:

אני מסכים.

ראובן ריבלין:

החיפוש לא מקשה על הרעיון שהבאת.

מיכל דויטש-הנר:

שמספר הרשויות מהן יוכלו לבוא עובדים, שהוא לא יהיה כל כך מצומצם. הובא לידיעתנו שבעצם רשויות מקומיות שנמצאות באזור פיתוח א', מספרן מועט. מה שבא לידי ביטוי בצו עידוד השקעות הון, אלה אזורי תעשייה.

אלי אפללו:

מה אתם מציעים להכניס?

מיכל דויטש-הנר:

אנחנו מנסים לחשוב. תנו לנו כמה דקות ונחזור אליכם עם הצעה. תנו לנו לבדוק את המצב.

היו"ר סטס מיסז'ניקוב:


בסדר. בינתיים נסיים את הנושא הבא בסדר היום ואז נתכנס כאן עוד פעם.

הישיבה הופסקה בשעה 09:30 וחודשה בשעה 09:50

היו"ר סטס מיסז'ניקוב:


אני מחדש את הישיבה.

בועז סופר:

רבותיי חברי הכנסת, אדוני היושב-ראש, אנחנו מבקשים דחייה ליום שני. עלינו על זה הבוקר.

שי חרמש:


הצלת את החוק.

בועז סופר:

אנחנו לא רוצים לעשות משהו חפוז ואחר כך תיווצר שגיאה.

היו"ר סטס מיסז'ניקוב:


בסדר. הישיבה נעולה.

הישיבה ננעלה בשעה 09:52

